204 
PIÈCES A L’APPUI. 
» O rage hors d’enfer saillie ! 
Frères et parens s’entretuent, 
Filz contre pères font sallie ; 
En bas les hostelz de Dieu ruent; 
Tous malfaicleurs rient et huent ; 
Et qui pis me fait, plus désert. 
O Dieu ! à cui tous malfais puent, 
Ta justice, las ! de quoi sert ? 
« Se vous n’avez perdu les sens, 
Si d’ommes n’estes bestes fais , 
Sentez, François, ce que je sens , 
Sentez mes charges et mes fais ; 
Veullez amender les torfais 
Dont me mettez à mort amère, 
Pensez que tousjours je vous fais 
Comme bonne et piteuse mère. 
» Voyez-vous point mes champs désers, 
En lieu de blé , porter espines? 
Mes laboureurs fuitifs et serfs 
Pour les murdres et les rapines? 
Tant d’orphelins et orphelines 
Sur les fumiers mourans de faim? 
Plusieurs jadis de sebelines 
Fourréz, qui n’ont vaillant ung pain ? 
» Je ne vois mais ville champeslre , 
Ne manoir, ne beste en pastis ; 
Le bonhonmeau n’ose en champ estre ; 
Doubtant l’espée ou l'apastis, 
S’eforce emprèz les murs bastis 
A labourer; traveille et souffle. 
Il est mussiez, il est catis, 
Comme ungpoucin craignant l’escoufle. 
» Quicunques en France a esté 
Es temps paisibles et entiers , 
Voye en pitié la cruaulté 
Sur bours, sur villes, sur moustiers; 
Elle est fondue plus du tiers ; 
Encor ce qui est demouré, 
Des ennemis et des routiers 
Est mis au bas et dévoré. 
» Je ne vous veul pas mettre en conte 
Murdres, sacrilèges, pillages, 
Ne pucelles mises à honte, 
Ne changement des héritages ; 
Je tays les douloureux vesvages , 
La servitude , la famine ; 
Je tays les horribles ouvrages 
De celle guerre qui tout mine. 
» Tant est que de mes adversaires 
Ne suy pas seulement foulée , 
Mais je vois que de mes haussaires 
Suys plus vilement pestelée ; 
Et pour une traître goulée 
D’or et d’argent, morir me font ; 
Toute leur guerre est emmiélée 
Avarice, ainsi leur cueur font. 
» O cueurs abastus et salis , 
En vostre vertu ressourdez, 
Et ayez mémoire du lis 
Que si villainement perdez. 
Vo sang espandu regardez, 
Les os de vos pères espars , 
Et aux estranges demandez 
Que je sens en toutes mes pars. 
ii Les povres Silhes vagabundes 
Par les montagnes et les plaines, 
Comme sont en la mer les undes 
Des aures enflées et plaines, 
N’eurent pas les vertus si vaines 
Encontre le grand Alexandre 
Qui, par entreprises haultaines . 
Fist tant de sang humain respandre. 
